《陪同舍登望越亭观潮》
宋代·刘才邵

吴越中分江一派，两岸溪山扫浓黛。茫茫云海迷烟空，方诸宫外天为界。

潮波吐纳谁使然，欲到先冲海门隘。江浅洲长碍奔放，势益汹汹怒而噫。

方看隐起玉堤横，忽复飞腾雪花碎。高浪翻空雷吼怒，黑沙崛起云崩坏。

山岳倾颓惊炫转，鲸鹏摩戛舞幽怪。大声吹地恣淙淙，馀响振天轰磕磕。

恍如白帝盛羽卫，风搅旌幢纷旆旆。从以百万虎与貔，组练精明呼声大。

世间奇观独雄绝，坐令耳目俱松快。津亭晚霭动遐想，樽酒相欢信良会。

木落山空秋气高，情多思远人寰外。杜老扶桑有遗恨，韩子鲸鱼思饱脍。

豪气英风终不泯，海色天容自相对。同来俱是蓬山侣，蕊简玉书名姓在。

东游不用浮海航，仙骥追风云作盖。却须从此排阊阖，丛铃响杂飞霞佩。

通明殿里缀仙班，官府纵多君莫悔。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。